La Policia Local de Gandia incorpora la intel·ligència artificial per millorar el servei a la ciutadania
04 març 2024

## La Policia Local de Gandia incorpora la intel·ligència artificial per millorar el servei a la ciutadania04 març 2024Última actualització: 04 març 2024

![](../gestion/img/ca26772b545d2e615269cb039e3e8f941961967caae9d9ae96af43de1e0d5703.jpg)  
  

La **regidora delegada de Seguretat, Lydia Morant** i l'**intendent Principal Cap de la Policia Local de Gandia, José Martínez Espasa**, han comparegut en roda de premsa per presentar una nova ferramenta basada en **intel·ligència artificial** dirigida a millorar, d'una banda, l'eficiència i l'eficàcia dels agents amb l'aplicació coneguda com a **'Dingo'**, i de l'altra, l'atenció al ciutadà gràcies a la utilització de **'Noa'**.  
  
Tal com ha explicat Morant, es tracta de **dos motors de recerca basats en la tecnologia de GPT4 de l'empresa OpenAI**, que han estat desenvolupats per a l'Ajuntament de Gandia i per la **consultora Capa8**.  
  
Dingo té com a finalitat donar resposta a l'operativa policial de qualsevol agent de la Policia Local de Gandia en diferents àmbits, com ara procedir en cas de detenció per qualsevol delicte, informació de drets a la persona detinguda en qualsevol idioma, preceptes i actuacions sobre ordenances municipals com la convivència ciutadana, animals, seguretat viària i transport o traducció de veu o text a qualsevol idioma. En aquest sentit, tant Morant com Espasa han destacat que els agents coneixen la normativa i la legislació, però que es tracta d'una matèria en evolució contínua, per la qual cosa Dingo els ajudarà _"a estar al dia en tot moment i circumstància"_.  
  
Pel que fa a Noa, és el vessant d'atenció a la ciutadania. Amb ella, qualsevol persona resident o que ens visite podrà consultar tota la informació de servei i interés de la ciutat. Informació com les farmàcies de guàrdia, on trobar els edificis municipals o un carrer en concret, o com fer un determinat tràmit administratiu, entre altres aspectes.  
  
Morant ha incidit que la Policia Local de Gandia és la primera a aplicar a Espanya aquesta tecnologia basada en l' intel·ligència artificial al servei de la seua Policia Local. _"Gandia és una de les ciutats més segures de la Comunitat Valenciana gràcies al treball de la Policia Local i la nostra obligació com a govern és donar-los totes les ferramentes i recursos perquè presten el servei de la millor manera"_.  
  
Per la seua banda, Espasa ha declarat que el sistema es troba actualment en proves i que en breu es farà extensiu a tots els agents i a la ciutadania en general. _"Ara mateix estem treballant perquè, tant Dingo com Noa, vagen millorant les respostes freqüents i els resultats que ofereixen per afinar al màxim la informació, ja que en definitiva es tracta de millorar el servei a la ciutadania"_.  
  
L'**alcalde de Gandia, José Manuel Prieto**, també ha valorat positivament aquesta nova ferramenta. _"Sempre ens hem preocupat i ocupat de facilitar als agents tot el que és necessari perquè desenvolupen el seu treball. Ara, incorporem a Dingo i Noa que se sumen a totes les accions que estem aplicant com la Smart City que som, i que ens permeten millorar el servei que donem als nostres veïns i visitants. Les noves tecnologies i la seua aplicació ens fan més eficaços, eficients i atractius com a ciutat per viure i invertir"_.